Munisipale skuld skuif verby R9 miljard-merkDr. Zweli Mkhize. Foto: Elmond Jiyane Munisipale skuld in Suid-Afrika staan nou op R9,6 miljard, en dit neem vinnig toe, het dr. Zweli Mkhize, minister van samewerkende regering, in die parlement aangekondig. Die antwoord is verskaf op ŉ skriftelike vraag deur Xolani Ngwezi, IVP-LP. Volgens Mkhize is dit ŉ toename van meer as 50% op die syfer van R6,3 miljard wat munisipaliteite twee jaar gelede geskuld het. Verskeie redes is volgens Mkhize hiervoor verantwoordelik. Onder meer hoop rente só op dat munisipaliteite nie kan voorkom om skuld te delg nie. Munisipaliteite win ook te min geld van inwoners in om koste te verhaal, en baie munisipaliteite se inkomstebasis maak hulle finansieel onvolhoubaar. Geld wat deur die staat aan munisipaliteite geskuld word, is ŉ groot bydraende faktor, terwyl sommige munisipaliteite weens gebrekkige kundigheid foutiewe of ongeldige rekeninge uitstuur. Die staat het reeds ingegryp deur vereenvoudigde rekeningstelsels in sukkelende munisipaliteite in werking te stel, terwyl doeltreffende munisipaliteite binne ŉ provinsie die ondoeltreffende munisipaliteite bystaan. Die nasionale departement van openbare werke verskaf ondersteunende kundigheid terwyl daar ook ŉ forum vir munisipale hoofbeamptes is wat deur die nasionale tesourie gemonitor word. Munisipaliteite ondervind egter omvattende probleme soos dat hulle sukkel met konsolidasie van skuld deur die staat, foutiewe of ongeldige rekeninge uitstuur, soos om dit nie betyds te doen nie of dit aan die verkeerde adres te stuur, dat die munisipaliteite verkeerd begroot en dat staatsdepartemente verkeerd begroot deur byvoorbeeld nie eiendomsbelasting in te reken nie. Die aanbevelings van die regering aan munisipaliteite sluit in om voorafbetaalde meters te laat installeer, dat die staat die betaling van munisipale rekeninge as prioriteit moet stel, dat munisipaliteite strenger moet wees met skuldinvordering én behoorlike kredietbeheer ingestel moet word.